Elcan Rəsulov

Elcan Etibar oğlu Rəsulov () — azərbaycanlı aktyor və televiziya aparıcısı.

 Həyatı və karyerası 
Elcan Rəsulov 1987-ci il 22 fevral tarixində Saatlı rayonunda anadan olub

1992-ci ildə Saatlıda birinci sinfə daxil olub. Məktəbdə oxuyarkən 1999-cu ildən İ. Əbilov adına mədəniyyət mərkəzinin tərkibində yerləşən, əməkdar artist Tofiq Bayramovun rəhbərlik etdiyi "Xalq Teatrı"nın, daha sonra isə elə həmin mərkəzin tərkibində fəaliyyət göstərən Mirəhməd Əsgərovun rəhbərlik etdiyi "Poeziya Teatrı"nın üzvü olub.

Dəfələrlə keçirilən festival və yarışların qalibi və laeuratı olub. Məktəbdə oxuduğu müddətdə 2002-ci ildən Qüdrət Həsənovun rəhbərlik etdiyi Nəsibə Zeynalova adına "Cənnət Teatrı" na daxil olub. Müxtəlif tamaşalarda çıxış edib. Elə həmin illərdə ANS telekanalında yayımlanan "Qulp" verilişində aktyor kimi çıxış edib. "Qulp" layihəsinin daxilində hazırlanmış "Qoyun Realiti ŞOU"sunda aparıcılıq edib. 2003-cü ildə Yasamal rayonu 52 saylı orta məktəbi bitirib. Elə həmin il Azərbaycan Dövlət Mədəniyyət və İncəsənət Universitetinin "Estrada aktyorluğu" fakültəsinə daxil olub. Kurs rəhbəri və sənət müəllimi Azərbaycanın xalq artisti Afaq Bəşirqızı olub. Elə həmin il ilk televiziya layihəsini — ATV telekanalında "Şit Parad" adlı əyləncəli, yumoristik veriliş hazırlayıb, həmin verilişdə aparıcı və aktyor kimi çıxış edib. Daha sonra ANS telekanalında "Səhər çağı" proqramında aktyor kimi fəaliyyət göstərib. 2006-cı ildə Space TV-də "Comedy Shou" proqramı ilə çıxış etməyə başlayıb. 2007-ci ildən həmin telekanalda aparıcı-aktyor fəaliyyətinə başlayıb. Sonrakı dövrdə isə Space kanalında "Hər Bazar", "Hər səhər" proqramlarının aparıcısı olub. "Bakı Estrada Teatrı"nda aktyor kimi fəaliyyət göstərib. Bakı Şəhər Mədəniyyət və Turizm idarəsində şöbə müdiri vəzifəsində çalışıb. ATV telekanalında yayımlanan "Ər və arvad" serialında aktyor kimi fəaliyyət göstərib. Hazırda həmin kanalda "Üçümüz" və "Stand up Baku Comedy" (Bakı Ayaqüstü Komediya) proqramlarının aparıcısıdır. "Kavkaz", "1 milyon manat", "Oğlan evi", "Oğlan evi 2", "Təhminə və Zaur", "Kəklikotu", "Qış nağılı" filmlərində çəkilib. Subaydır.

 Filmoqrafiya 
 "Ər və arvad"
 "Kavkaz"
 "1 milyon manat"
 "Oğlan evi"
 "Oğlan evi 2"
 "Təhminə və Zaur"
 "Kəklikotu"
 "Qış nağılı"

 İstinadlar 

Kateqoriya:Azərbaycan aktyorları
Kateqoriya:Azərbaycanlı aktyorlar
Kateqoriya:ANS TV-nin jurnalistləri
Kateqoriya:Azad Azərbaycan TV-nin jurnalistləri
Kateqoriya:Azərbaycan Dövlət Mədəniyyət və İncəsənət Universitetinin məzunları
Kateqoriya:Yaşayan insanlar
Kateqoriya:Bakıda doğulanlar
Kateqoriya:Azərbaycanın televiziya aparıcıları
Kateqoriya:XXI əsr Azərbaycan aktyorları